Šudík, Tomáš, poslanec NR SR (2020-12-08):
Vážený predsedajúci, milí poslanci, dovolil som sa prihlásiť sa do tejto rozpravy k tomuto bodu z viacerých dôvodov. Ten prvý a hlavný dôvod je ten, že oceňujem tento návrh zákona, ktorý má asi za cieľ finančne podporiť budúce matky a podporiť tak pôrodnosť na Slovensku, ktorá je v súčasnosti veľmi nízka. Asi nikomu nešiel fakt, že na Slovensku sa rodí naozaj málo detí a, naopak, podiel seniorov prudko narastá. To spôsobuje, starnutie obyvateľstva a s tým spojené finančné ťažkosti celého štátu. Preto by som, by našou maximálnou prioritou, aby sme s podobnými zákonmi podporovali pôrodnosť na Slovensku. Som veľmi rád, že je to aj prioritou nášho hnutia OĽANO. Druhým dôvodom, pre ktorý som prihlásil do tejto rozpravy, je fakt, že chcem upriamiť pozornosť na daný návrh, pretože sa mi zdá, že mnohí poslanci nepostrehli, o čo tu vlastne ide. Ide hlavne o poslancov, ktorí hovoria o tejto vláde a vládnych poslancoch, že sme sociálne netvory a že na Slovensku je nesociálna vláda, ktorá všetko ruší a ničí. Ale nie je to tak. Táto vláda myslí na tých najzraniteľnejších. Nebudem už hovoriť o tom, že na rozdiel od vlád SMER-u práve táto vláda Igora Matoviča ide dať seniorom na konci tohto roku ten 13. dôchodok, ktorý od roku 2010 sľubovala strana SMER. Alebo o to, že sa snažíme zjednodušiť podmienky na výstavbu nájomných bytov, či o regulovanie hazardu, ktorý systematicky ničí naše rodiny. Aj tento návrh o sociálnom poistení alebo, ak chcete, o tehotenskej dávke je dôkazom, že vláda Igora Matoviča je sociálnou vládou, a môžte hovoriť hocičo, že nie je mysliaca na tých, ktorí to potrebujú, ktorá, a to je to najdôležitejšie, aj v časoch jednej z najväčších kríz za posledných 100 rokov, kedy naozaj nemáme dostatok finančných prostriedkov pomaly ani na správu štátu, je schopná nájsť dostatok financií na to, aby pomohla rodinám na Slovensku, a to aj napriek tomu, že bývalé vlády nevytvárali v ekonomických dobrých časoch žiadne rezervné balíky, ale, naopak, našu republiku a obyvateľov zadlžovali a zadlžovali. Chcem sa takto spred rečníckeho pultu opýtať vás, pánov za SMER a SMER 2, ktorí tu ani v podstate nesedíte, ako sa vy ľudia s 10-tisícovými mobilmi a hodinkami či drahými majetkami vôbec opovažujete o tejto vláde tvrdiť a o týchto poslancoch, že sme sociálne netvory a podobné žvásty? Ani jeden z týchto poslancov tu nie je milionár ako vaše skupinky. A kto tu je sociálny netvor? Vy, ktorí ste mali, ktorí ste vlastne ani nemali silu ani odvahu za ekonomických časoch (časov, pozn. red.) niečo spraviť pre tie tehotné ženy. O 13. dôchodkoch ste iba rozprávali, nebyť volieb a toho, že si potrebujete udržať vašu beztrestnosť, tak aby ľuďom nepriniesli nič. Musel som to spomenúť, lebo vaše slová absolútne nezodpovedajú tomu, čo robia ministri či vládni poslanci. Hlboko klamete a si to konečne uvedomte. Prorodinná politika je pre OĽANO, ako som spomínal, dôležitou a veľkou prioritou. Zavádzame nový druh nemocenskej dávky, tzv. tehotenské. Tehotné mamičky tak už počas tehotenstva dostanú od štátu podporu napríklad na ošatenie či stravu. Taktiež ma teší, že nárok na dávku budú mať aj tehotné študentky. Teší ma tento návrh zákona a som rád, že je tento návrh predložený, a veľmi ma teší, že sme našli potrebnú finančnú podporu k tomuto zákonu. Ďakujem vám všetkým za pozornosť. (Potlesk.)